  Майя Бывальцева Удмуртиын этногурт кылдытыны быгатозы. Элькунысь йӧскалык лулчеберетъя огазеяськонъёслэн кивалтӥсьёсынызы пумиськонын сыӵе ӵектон сётӥз Удмуртилэн тӧроезлэсь ужзэ огдырлы быдэсъясь Александр Бречалов. Пумиськон 2-тӥ куартолэзе Калыкъёслэн эшъяськон юртазы ортчиз. Ми йӧскалык лулчеберетъя гуртэз кылдытон пумысен ужаны кутскиськомы, инты, кытын Удмуртиын улӥсь котькуд калык аслэсьтыз улон-вылонзэ возьматоз. Со ик ог-огмес валанлэн люкетэз, быдэстоно уждэс азинтон луоз Удмуртилэн тӧроезлэсь ужзэ огдырлы быдэсъясь Александр БречаловСолэн кылъёсызъя, этногурт — со «инты, кытчы нылпиосты нуллыны кулэ». Ӵектосэз быдэстон борды улосвыл кивалтӥсь таяз арын ик басьтӥськыны дэмлаз, нырысь ик инты ке но бырйыны. Этногуртэз кылдытон сярысь малпан кылдӥз поръёслэн огазеяськонзылэн кивалтӥсез Анатолий Радыгин вераськем бере. Со пор калыклэсь историяя но лулчеберетъя центрзэ усьтыны кулэ шуыса вераз. Александр Бречалов та ужпум шоры паськытгес учкыны ӵектӥз. Со Саратовысь йӧскалык лулчеберетъя гуртлы синмаськемзэ шараяз но соослэсь адӟем карыны дэмлаз. Коньдон сярысь верано ке, улосвыл кивалтӥсьлэн верамезъя, сое шедьтыны луоз, калык но юрттыны пумит уз луы, дыр. Нош азьланяз со гурт шӧдскымон табыш вайыны быгатоз. «Мар тӥ туннэ лэсьтӥськоды — финн-угор калыкъёслэн форумзы, Гербер, Сабантуй но мукет ужрадъёс — со соизлэсь яке таизлэсь калыклэсь лулчеберет дунлыкъёссэ, историен герӟаськем дунлыкъёссэ азинтон но солы юрттон гинэ ӧвӧл, со — экономика. Ойдолэ со сярысь малпаськом. Россиын учыръя туризмлы кулэяськон вань, со бадӟым экономика», — пусйиз Александр Бречалов. Со йӧскалык огазеяськонъёслэн кивалтӥсьёссылэсь ӵектонъёссэс сак кылзӥз, котькудӥзлы валэктонъёс сётӥз но вераськон туж пайдалыко пӧрмиз шуыса пусйиз. Таӵе пумиськонъёс кык арнялы одӥг пол ортчылозы. Ватсалом, туннэ Удмуртиын 100-лэсь трос выжы калыкъёс уло. Калыкъёслэн эшъяськон юртазы 30-лэсь трос йӧскалык огазеяськонъёс ужало. Тегъёс: Мерлык Туризм Ижкар Удмуртия йӧслыкъёс АлександрБречалов  